Kosovë: Incident me armë zjarri pranë Pejës; vriten 2 persona
Burime të pakonfirmuara zyrtarisht, thonë se ata janë nga familja Musaj, në Strellc të Deçanit në Kosovën Perëndimore
Dy persona, u vranë sot në fshatin Raushiq të Pejës, pranë një pompe benzine, pasi u qëlluan nga persona të paidentifikuar, që ishin në një makinë në lëvizje. Policia nuk i ka konfirmuar zyrtarisht emrat e viktimave, por jo-zyrtarisht thuhet se ata janë dy anëtarë të familjes Musaj nga Strellci i Deçanit, Xheladin Musaj dhe nipi i tij të cilët ishin në një makinë tjetër. Incidenti ka ndodhur në rrugën kryesore Pejë-Gjakovë, ndërkohë që viktimat po shkonin drejt Deçanit. Një anëtar tjetër i kësaj familjes, Sadik Musaj, u vra me armë zjarri para pak kohe në këtë zonë. Zëdhënësi i policisë Refki Morina, konfirmoi zyrtarisht se ngjarja ka ndodhur rreth orës 13 e 15 minuta, në rrugën Pejë-Decan, pranë pompës së benzinës Molika, ku ka pasur disa të shtëna me armë zjarri, të drejtuara në makinën e viktimave që shkonte në drejtim të Decanit. Një makinë në kalim e sipër ka shtënë me breshëri plumbash dhe ka ikur nga vendi i ngjarjes. Mjekët kanë konfirmuar se dy persona kanë vdekur në vendin e ngjarjes. Njësitet e policisë dhe hetuesisë po marrin të dhënat në vendin e ngjarjes, prova dhe dëshmi të dëshmitarëve okularë që kanë qenë në vendin e ngjarjes. Në një zhvillim tjetër, zëvëndëskryeadministratori ndërkombëtar i Kosovës Lari Rosin, ka theksuar sot në një forum të organizuar në Prishtinë, se roli i UNMIK-ut në Kosovë është që të lehtësojë procesin politik që çon drejt përcaktimit të statusit të ardhshëm të Kosovës. Zoti Rosin, i cili ka folur në një forum të quajtur "Statusi përballë statukuosë", ka konfirmuar se ajo që UNMIK-u shpreson me krijimin e një Forumi Politik të Kosovës, është formësimi i tij si një grup pune për përgatitjet për statusin, përgatitjen e rolit të Kosovës në procesin e statusit. Zoti Rosin ka nënvizuar se deri në vjeshtë, kur pritet të fillojnë bisedimet për statusit, lojtarët kryesorë të Kosovës duhet të kenë vendosur për proceset dhe pozicionet e tyre për një numër cështjesh madhore që lidhen me statusin e ardhshëm të Kosovës, duke përfshirë në process edhe ekspertë, përfaqësues të shoqërisë civile dhe organizatave jo-qeveritare. Zoti Rosin ka rekomanduar që Kosova të përqëndrohet më shumë në elementët praktikë për bisedimet e ardhshme për statusin, trajtim konkret të një numri çështjesh, siç është mbrojtja e pakicave, ide për masa konkrete për mbrojtjen e pakicave, mbrojtjen e qendrave fetare, ortodokse, apo çështje të tjera si shpërndarja e borxhit dhe pasurive, kthimi i pasurive të artit dhe të dhënave kadastrale, dhënien e sigurive për shërbime të barabarta për të gjitha komunitetet, siguri të barabartë për të gjithë, dialog të hapur dhe të vazhdueshëm me të gjitha komunitetet brenda Kosovës, dhe të tjera.